RAPORT AL COMISIEI CĂTRE PARLAMENTUL EUROPEAN ȘI CONSILIU

privind punerea în aplicare și administrarea Directivei 2000/14/CE a Parlamentului European și a Consiliului din 8 mai 2000 privind apropierea legislațiilor statelor membre referitoare la zgomotul emis de echipamentele utilizate în exterior

1.Introducere

Directiva 2000/14/CE referitoare la zgomotul emis de echipamentele utilizate în exterior (denumită în continuare „directiva”) a fost adoptată la 8 mai 2000 și este aplicabilă începând cu 3 ianuarie 2002. Cadrul juridic al UE referitor la zgomotul emis de echipamentele utilizate în exterior a fost introdus prin fuzionarea a șapte directive specifice privind produsele și a două directive privind procedurile de încercare.

Articolul 20 din directivă prevede obligația Comisiei de a înainta Parlamentului European și Consiliului un raport privind experiența Comisiei cu privire la punerea în aplicare și administrarea directivei. După toate consultările necesare, în special cu comitetul instituit prin articolul 18 din directivă, Comisia are obligația de a-și prezenta concluziile și, dacă este cazul, eventualele modificări aduse directivei.

Pe această bază, Comisia a evaluat directiva în timpul perioadei sale de funcționare. În cadrul evaluării, Comisia a analizat performanța directivei în ceea ce privește eficacitatea sa în îndeplinirea obiectivelor, eficiența sa (cu accent pe examinarea costurilor și a beneficiilor în materie de reglementare – inclusiv administrative) și potențialul de simplificare și îmbunătățire, coerența sa cu alte acte legislative ale UE, relevanța sa în raport cu necesitățile părților interesate și valoarea adăugată europeană pe care o reprezintă.

În sprijinul evaluării au fost utilizate diferite surse de date și au fost efectuate diferite consultări ale statelor membre și ale părților interesate în cadrul grupurilor de lucru relevante, precum și mai multe studii, pentru a se colecta informații actualizate privind performanța echipamentelor care intră în domeniul de aplicare și pentru a se explora necesitatea și posibilitatea revizuirii:

·Study on the experience in the implementation and administration of Directive 2000/14/EC relating to the noise emission in the environment by equipment for use outdoors (Studiu privind experiența în punerea în aplicare și administrarea Directivei 2000/14/CE referitoare la zgomotul emis de echipamentele utilizate în exterior) („studiul NOMEVAL”) din 2007;

·Impact assessment on possible policy options for reviewing the Outdoor Equipment Noise Directive (Evaluarea impactului asupra posibilelor opțiuni de politică pentru revizuirea Directivei referitoare la zgomotul emis de echipamentele utilizate în exterior) („studiul ARCADIS”) din 2009;

·Study on the merger of the Directive on noise from outdoor equipment, 2000/14/EC, with the Machinery Directive 2006/42/EC (Studiu privind fuzionarea Directivei 2000/14/CE referitoare la zgomotul emis de echipamentele utilizate în exterior cu Directiva 2006/42/CE privind echipamentele tehnice) („studiul CEPS”) din 2013;

·Study on the suitability of the current scope and limit values of Directive 2000/14/EC relating to the noise emission in the environment by equipment for use outdoors (Studiu privind adecvarea actualului domeniu de aplicare al Directivei 2000/14/CE referitoare la zgomotul emis de echipamentele utilizate în exterior și a valorilor-limită actuale prevăzute în aceasta) („studiul ODELIA”) din 2015-2016;

·Supporting study for an evaluation and impact assessment of Directive 2000/14/EC on noise emission by outdoor equipment (Studiu de sprijin pentru evaluarea Directivei 2000/14/CE referitoare la zgomotul emis de echipamentele utilizate în exterior și pentru evaluarea impactului acesteia) („studiul VVA”) din 2017-2018.

Rezultatele evaluării sunt compilate într-un document de lucru specific al serviciilor Comisiei („SWD”), care însoțește prezentul raport.

2.Obiectivul și principalele dispoziții ale directivei

Directiva stabilește cadrul juridic pentru armonizarea normelor și a procedurilor referitoare la zgomotul emis de echipamentele utilizate în exterior care sunt introduse pe piața UE. Scopul directivei este de a proteja sănătatea umană și bunăstarea cetățenilor, precum și mediul, prin reducerea emisiilor de zgomot generate de echipamentele utilizate în exterior, și de a contribui la funcționarea normală a pieței interne, prin armonizarea cerințelor pe care trebuie să le respecte echipamentele utilizate în exterior în ceea ce privește emisiile de zgomot, pentru a se preveni obstacolele din calea liberei circulații a unor astfel de echipamente.

Principalele obiective ale directivei sunt:

·asigurarea liberei circulații a echipamentelor utilizate în exterior, care intră în domeniul de aplicare al directivei, în cadrul pieței interne a UE;

·reducerea nivelurilor de zgomot admise pentru aceste echipamente, pentru a se proteja sănătatea și bunăstarea cetățenilor, precum și mediul;